जावडेकर ने कहा कि विकसित देशों के द्वारा पिछले 150 वर्षों में अनियंत्रित कार्बन उर्त्‍सजन के कारण तापमान में 1 डिग्री की वृद्धि जलवायु परिवर्तन की वास्‍तविकता है। उन्‍होंने कहा कि इस कार्बन उर्त्‍सजन में अमेरिका का संचयी योगदान 30 प्रतिशत, यूरोप, कनाडा और अन्‍य विकसित देशों का 50 प्रतिशत और चीन का 10 प्रतिशत जबकि भारत का मात्र 3 प्रतिशत है। श्री जावडेकर ने कहा कि हालांकि भारत इस समस्‍या का हिस्‍सा नहीं है, लेकिन वह इसके समाधान का हिस्‍सा होना चाहता है। उन्‍होंने कहा कि हमारी प्रतिबद्धता सरकार द्वारा अपनाए जा रहे हर कार्यक्रम में परिलक्षित होती है।